b'\n_START_ARTICLE_\nSeptimanija\n_START_PARAGRAPH_\nSeptimanija (latinsko Septimania, francosko Septimanie, IPA [s\xc9\x9bptimani], oksitansko Septim\xc3\xa0nia, IPA [septi\xcb\x88manj\xc9\x94], katalonsko Septim\xc3\xa0nia, IPA [s\xc9\x99pti\xcb\x88mani\xc9\x99]) je bila zgodovinska pokrajina na zahodu rimske province Narbonske Galije. Njeno ozemlje je proti severozahodu segalo do polovice poti med Sredozemskim morjem in reko Garono, na vzhodu do Garone, ki jo je lo\xc4\x8devala od Provanse, in na jugu do Pirenejev.\n_START_SECTION_\nZgodovina\n_START_PARAGRAPH_\nOb zatonu Rimskega cesarstva je leta 462 priznala oblast vizigotskega kralja Teodorika II. in bila priklju\xc4\x8dena k Vizigotskemu kraljestvu. V vizigotskem obdobju se je imenovala preprosto Galija ali Narbonija. Njeno ozemlje je pribli\xc5\xbeno sovpadalo s sodobno francosko regijjo Languedoc-Roussillon. V 8. stoletju je nekaj \xc4\x8dasa pripadala Kordovskemu emiratu, potem pa so jo osvojili Franki. Pod njihovo oblastjo se je do konca 9. stoletja imenovala Gotija ali Gotska marka (Marca Gothica)._NEWLINE_V Karolin\xc5\xa1kem cesarstvu in nato do 13. stoletja v Zahodnofrankovskem kraljestvu je bila Septimanija obmejna pokrajina (marka), \xc4\x8detudi je bila kulturno in politi\xc4\x8dno lo\xc4\x8dena od severne Francije in centralne kraljeve vlade. Regija je bila pod vpilvom Toulousa, Provanse in Katalonije in je kulturno in jezikovno spadala v regijo Oksitanijo. Septimanija je pod popolno oblast francoskih kraljev pri\xc5\xa1la po albi\xc5\xbeanski kri\xc5\xbearski vojni (1209\xe2\x88\x921229). Po vojni so ji vladali francoski guvernerji. Proti koncu 13. stoletja se je preimenovala v Languedoc in njena zgodovina je postala tesno povezana z zgodovino Francije.\n_START_SECTION_\nIme\n_START_PARAGRAPH_\nIme Septimanija izhaja morda iz dela rimskega imena mesta B\xc3\xa9ziers, ki se je imenovalo Colonia Julia Septimanorum Beaterrae in namiguje na naselitev vojnih veteranov VII. legije Claudia. Druga mo\xc5\xbena razlaga imena je sklicevanje na sedem mest (civitates) na njenem ozemlju: B\xc3\xa9ziers, Elne, Agde, Narbonne, Lod\xc3\xa8ve, Maguelonne in Nimes.'